ਮੁਹੰਮਦ ਯੂਸਫ (ਕ੍ਰਿਕਟਰ)
ਮੁਹੰਮਦ ਯੂਸਫ (ਅੰਗ੍ਰੇਜ਼ੀ: Mohammad Yousuf; ਪਹਿਲਾਂ ਯੂਸਫ਼ ਯੂਹਾਨਾ, یوسف یوحنا ; ਜਨਮ 27 ਅਗਸਤ 1974) ਇਕ ਪਾਕਿਸਤਾਨ ਦਾ ਸਾਬਕਾ ਕ੍ਰਿਕਟਰ ਹੈ, ਜਿਸਨੇ ਤਿੰਨੋਂ ਫਾਰਮੈਟ ਖੇਡੇ ਸਨ ਅਤੇ ਟੈਸਟ ਅਤੇ ਵਨਡੇ ਮੈਚਾਂ ਦੇ ਸਾਬਕਾ ਕਪਤਾਨ ਅਤੇ ਧਾਰਮਿਕ ਪ੍ਰਚਾਰਕ ਵੀ ਸਨ। ਇਸਲਾਮ ਧਰਮ ਪਰਿਵਰਤਨ ਤੋਂ ਪਹਿਲਾਂ, ਯੂਸਫ਼ ਉਨ੍ਹਾਂ ਕੁਝ ਈਸਾਈਆਂ ਵਿਚੋਂ ਇੱਕ ਸੀ ਜੋ ਪਾਕਿਸਤਾਨ ਦੀ ਰਾਸ਼ਟਰੀ ਕ੍ਰਿਕਟ ਟੀਮ ਲਈ ਖੇਡਦਾ ਸੀ। ਯੂਸਫ ਨੇ 2006 ਵਿਚ 1,788 ਦੌੜਾਂ ਬਣਾਈਆਂ ਜੋ ਇਕ ਸਾਲ ਵਿਚ ਲਗਭਗ 100 ਦੀ ਔਸਤ ਨਾਲ ਟੈਸਟਾਂ ਵਿਚ ਸਭ ਤੋਂ ਵੱਧ ਦੌੜਾਂ ਬਣਾਉਣ ਦਾ ਵਿਸ਼ਵ ਰਿਕਾਰਡ ਹੈ। ਆਸਟਰੇਲੀਆ ਦੇ ਦੌਰੇ ਦੌਰਾਨ ਟੀਮ ਦੀਆਂ ਹਾਰਾਂ ਦੀ ਜਾਂਚ ਤੋਂ ਬਾਅਦ ਯੂਸਫ ਨੂੰ 10 ਮਾਰਚ 2010 ਨੂੰ ਪਾਕਿਸਤਾਨ ਕ੍ਰਿਕਟ ਬੋਰਡ ਨੇ ਪਾਕਿਸਤਾਨ ਲਈ ਕੌਮਾਂਤਰੀ ਕ੍ਰਿਕਟ ਖੇਡਣ ‘ਤੇ ਪਾਬੰਦੀ ਲਗਾ ਦਿੱਤੀ ਸੀ। ਪਾਕਿਸਤਾਨ ਕ੍ਰਿਕਟ ਬੋਰਡ ਨੇ ਇਕ ਅਧਿਕਾਰਤ ਬਿਆਨ ਜਾਰੀ ਕਰਦਿਆਂ ਕਿਹਾ ਕਿ ਉਸ ਨੂੰ ਦੁਬਾਰਾ ਨਹੀਂ ਚੁਣਿਆ ਜਾਵੇਗਾ ਕਿਉਂਕਿ ਉਸ ਨੇ ਟੀਮ ਅੰਦਰ ਅਨੁਸ਼ਾਸਨੀ ਸਮੱਸਿਆਵਾਂ ਅਤੇ ਲੜਾਈ ਪੈਦਾ ਕੀਤੀ ਸੀ। ਪਾਬੰਦੀ ਦੇ ਪ੍ਰਤੀਕਰਮ ਵਜੋਂ, ਯੂਸਫ਼ ਨੇ 29 ਮਾਰਚ 2010 ਨੂੰ ਅੰਤਰਰਾਸ਼ਟਰੀ ਕ੍ਰਿਕਟ ਤੋਂ ਸੰਨਿਆਸ ਲੈਣ ਦਾ ਐਲਾਨ ਕੀਤਾ। ਹਾਲਾਂਕਿ, ਜੁਲਾਈ / ਅਗਸਤ 2010 ਵਿੱਚ ਇੰਗਲੈਂਡ ਖ਼ਿਲਾਫ਼ ਪਾਕਿਸਤਾਨ ਦੇ ਵਿਨਾਸ਼ਕਾਰੀ ਪਹਿਲੇ ਟੈਸਟ ਤੋਂ ਬਾਅਦ, ਪੀਸੀਬੀ ਨੇ ਯੂਸਫ਼ ਨੂੰ ਰਿਟਾਇਰਮੈਂਟ ਤੋਂ ਬਾਹਰ ਆਉਣ ਲਈ ਕਹਿਣ ਦਾ ਫੈਸਲਾ ਕੀਤਾ ਸੀ।